लडकियों में किशोरावस्था की शुरूआत उम्र के 9वें वर्ष में हो जाती है। जो 19 वर्ष तक होती है। जब लडकी किशोरावस्था में प्रवेश करती है तो उसके प्रजनन अंगो से सम्बन्धित तमाम परिवर्तन बडी तेजी से होते है। इसी दौरान किशोरियों में माहवारी की शुरूआत होती है जो किशोरियों के प्रजनन तंत्र के स्वस्थ होने का संकेत देती है। किशोरावस्था की शुरूआत में परिवार की जिम्मेदारी बनती है कि वह किशोरी की उचित देखभाल करने के साथ उन्हें अच्छे भले का परामर्श देते रहें क्योंकि यह एक ऐसी उम्र होती है जिसमें किशोरी सपनों की दुनिया बुनने की शुरूआत करती है ऐसे में किशोरी लडकियों को उचित देखभाल परामर्श न मिलने से वह गलत कदम भी उठा सकती हैं। एक किशोरी के अभिभावक के रूप में माता पिता को चाहिए कि वह किशोरियों में आने वाले तमाम शारीरिक परिवर्तनों के बारे में उसे पहले से अवगत करायें जिससे वह अपने शारीरिक बदलाव का मुकाबला करने में सक्षम हो पायें । किशोरी अवस्था में लडकियों के प्रजनन अंगों से अचानक खून का आना उसे मानसिक रूप से विचलित कर सकता है इसलिए यह जरूरी है कि इसके बारे में किशोरियों को पहले से ही जानकारी हो। जिससे माहवारी अस्वच्छता से होने वाली बीमारियों व संक्रमण से उसका बचाव किया जा सके।